Document ID: 32013D0748

VYKONÁVACIE ROZHODNUTIE KOMISIE
z 10. decembra 2013,
ktorým sa Chorvátsku povoľuje používať určité približné odhady na výpočet základu vlastných zdrojov založených na DPH
[oznámené pod číslom C(2013) 8688]
(Iba chorvátske znenie je autentické)
(2013/748/EÚ, Euratom)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na Zmluvu o založení Európskeho spoločenstva pre atómovú energiu,
so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 13,
keďže:
(1)
Podľa článku 390c smernice Rady 2006/112/ES z 28. novembra 2006 o spoločnom systéme dane z pridanej hodnoty (2), ako sa uvádza v časti 8. Dane ods. 2 písm. e) prílohy V podľa článku 18 Aktu o podmienkach pristúpenia Chorvátskej republiky a o úpravách Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu (3), Chorvátsko môže v súlade s podmienkami, ktoré sa v tomto členskom štáte uplatňovali k dátumu jeho pristúpenia, naďalej oslobodzovať od dane na dodanie stavebných pozemkov, či už s budovami, ktoré sú na nich postavené, alebo bez nich, ako sa uvádza v článku 135 ods. 1 písm. j) a v časti B bode 9 prílohy X k smernici 2006/112/ES, a to do 31. decembra 2014 bez možnosti predĺženia, ako aj medzinárodnú osobnú dopravu, ako sa uvádza v časti B bode 10 prílohy X k smernici 2006/112/ES, a to dovtedy, pokiaľ sa rovnaké oslobodenie od dane uplatňuje v jednom z členských štátov, ktoré boli členmi Únie pred pristúpením Chorvátska. Tieto transakcie je potrebné zohľadniť pri stanovení základu zdrojov založených na DPH.
(2)
Chorvátsko požiadalo Komisiu o povolenie používať určité približné odhady na výpočet základu vlastných zdrojov založených na DPH od 1. januára 2013 do 31. decembra 2014, keďže nie je schopné uskutočniť presné výpočty základu vlastných zdrojov založených na DPH, pokiaľ ide o transakcie uvedené v časti B bode 9 prílohy X k smernici 2006/112/ES. Tento výpočet pravdepodobne predstavuje neopodstatnenú administratívnu záťaž vo vzťahu k účinku týchto transakcií na celkový základ vlastných zdrojov Chorvátska založených na DPH. Chorvátsko je schopné uskutočniť výpočet použitím približných odhadov pre túto kategóriu transakcií. Chorvátsku by sa preto malo povoliť vypočítavať základ vlastných zdrojov založených na DPH od 1. januára 2013 do 31. decembra 2014 s použitím približných odhadov v súlade s článkom 6 ods. 3 druhou zarážkou nariadenia (EHS, Euratom) č. 1553/89.
(3)
Opatrenia stanovené v tomto rozhodnutí sú v súlade so stanoviskom Poradného výboru pre vlastné zdroje,
PRIJALA TOTO ROZHODNUTIE:
Článok 1
Chorvátsku sa od 1. januára 2013 do 31. decembra 2014 na účely výpočtu základu vlastných zdrojov založených na DPH povoľuje používať približné odhady, pokiaľ ide o tieto kategórie transakcií uvedené v časti B prílohy X k smernici 2006/112/ES:
dodanie stavebného pozemku (bod 9).
Článok 2
Toto rozhodnutie sa uplatňuje od 1. januára 2013 do 31. decembra 2014.
Článok 3
Toto rozhodnutie je určené Chorvátskej republike.
V Bruseli 10. decembra 2013

Labels: 2
0
3
18
15